钦定古今图书集成/明伦汇编/氏族典/第582卷 > 斜卯阿里
## 钦定古今图书集成/明伦汇编/氏族典/第582卷 > 斜卯阿里

按《金史斜卯阿里传》：“阿里父浑坦，穆宗时内附，数有
战功。阿里年十七，从其伯父胡麻谷讨诈都，获其弟
沙里只。高丽筑九城于曷懒甸，浑坦攻之，遇敌于木
里门甸，力战久之，阿里挺枪驰，刺其将于阵中，敌遂
溃。浑坦与石适欢合兵于徒门水，阿里首败敌兵，取
其二城。高丽入寇，以我兵屯守要害，不得进，乃还。阿”
里追及于曷懒水，高丽人争走水上，阿里乘之，杀略
几尽。遂合兵于石适欢，道遇敌兵五万，击走之。又与
石适欢遇敌兵七万，阿里先登奋击，大败之。从攻下
宁江州，授猛安。又从攻信州、宾州，皆克之。攻显州，下
灵山县，取梁鱼务，败余睹，兵，功皆最。及伐宋，阿里别
击宋兵，败之。《孟阳》之役，阿里扼桥渡力战。明年，再伐
宋，至保州、中山，累破之。阿里自结发从军，大小数十
战，尤习舟楫，江淮用兵，无役不从，时人以水星目之。
为迭里部节度使，历顺义、泰宁军，归德、济南尹。天德
初，致仕，加特进，封正隆，例封韩国公。召赴阙，命造战
船。以疾薨，谥智敏。阿里性忠直，多智略，兄弟相友爱。
家故饶财，以己猛安及财物尽与弟爱拔里，爱拔里
不肯受，逃避岁馀，阿里终与之。